## Mazón remarca la inversió de 5 milions d’euros per a avançar en el projecte Eras de la Sal que impulsarà el turisme i la cultura de Torrevieja

*** ​​​​​​​​​​​Assenyala que la Generalitat destina enguany “100.000 euros a la rehabilitació de la fàbrica de gel i assegura que s’incrementaran les quanties “en funció del ritme d’execució de les diferents fases fins als dos milions d’euros”
* Destaca la publicació del tràmit d’autorització de concessió per a la creació del Museu de la Mar i el recinte Eras de la Sal i remarca la inversió de 3 milions d’euros per a este complex
* Anuncia la posada en marxa de “quatre inversions educatives de primer orde” i subratlla que ja s’ha iniciat l’estudi de viabilitat del desdoblament de la CV-95 amb l’objectiu de licitar les obres “abans que acabe esta legislatura”
* Indica que “complim amb les infraestructures i inversions que mereix Torrevieja després de les mancances històriques dels huit anys” de l’anterior Consell**

**Torrevieja.**

El president de la Generalitat, Carlos Mazón, ha remarcat el suport econòmic i administratiu del Consell per a avançar en el projecte Eras de la Sal amb una inversió de cinc milions d’euros que “impulsarà el turisme i la cultura de Torrevieja”, al mateix temps que conserva el seu patrimoni i conjunt històric.

Així s’ha pronunciat el cap del Consell després de la firma d’un manifest d’intencions amb l’alcalde de Torrevieja, Eduardo Dolón, per a la rehabilitació de la fàbrica de gel, que suposa “un pas definitiu per a materialitzar esta iniciativa”, segons ha indicat.

Mazón ha assenyalat que, per a 2025, la Generalitat “destinarà 100.000 euros a començar la restauració i ampliació de la fàbrica”, que tindrà continuïtat en els pròxims anys amb “un augment de les quanties a mesura que avancen les diferents fases d’execució”, que poden arribar als dos milions d’euros entre 2026 i 2027.

El president ha explicat que “la fàbrica de gel serà un referent simbòlic que comptarà amb un nou concepte d’oficina de turisme del futur que permetrà celebrar exposicions, esdeveniments i oferir millors experiències als visitants”.

Mazón ha afirmat que esta col·laboració és un exemple que “complim amb un projecte tan emblemàtic com Las Eras de la Sal”. En esta línia, ha fet referència a la publicació en el *Diari Oficial de la Generalitat Valenciana* de l’anunci d’exposició pública per a l’autorització de la concessió administrativa per a la creació del Museu de la Mar i el recinte de Las Eras de la Sal.

El cap del Consell ha indicat que “ens vam comprometre a desbloquejar este tràmit administratiu en el primer trimestre i ho hem fet”, i ha lamentat que “l’anterior Consell mai donara suport a esta iniciativa”.

En contraposició, el president ha anunciat que la Generalitat, mitjançant l’Àrea de Cultura, aportarà tres milions d’euros, dels quals ja hi ha consignats 200.000 euros, al complex de Las Eras de la Sal, “per a complementar i enriquir com es mereix esta iniciativa tan emblemàtica per a la ciutat”.

**Inversions estratègiques en infraestructures educatives i viàries**

El cap del Consell ha subratllat la col·laboració amb l’Ajuntament per a “treballar i complir amb les inversions i infraestructures que necessita la localitat en àrees com l’educació, l’oci o les infraestructures”, al mateix temps que ha lamentat els “huit anys d’abandó i mancances històriques de l’anterior govern”.

D’esta manera, el president ha anunciat “quatre inversions educatives de primer orde que mereixen els pares, les mares i els alumnes de Torrevieja i que suposaran una inversió aproximada de 19,3 milions d’euros”.

Així, ha avançat la construcció dels nous col·legis 14 i 15 i del nou institut número 6, que actualment estan en aules prefabricades, a la qual cosa cal afegir la reforma integral de l’institut de La Laguna.

Mazón també ha valorat la finalització de projectes com els col·legis La Inmaculada i Amanecer, que “duien massa retard i vam haver d’accelerar per a inaugurar-los esta legislatura”.

El màxim representant de l’executiu valencià també ha subratllat que “ja hem encarregat l’estudi de viabilitat de la carretera CV-95 amb l’objectiu que abans que acabe la legislatura ja estiga licitat el desdoblament d’esta via tan important per al sud de la província d’Alacant”.

Mazón ha afirmat que “complim amb un altre compromís tan important per a l’activitat econòmica, la mobilitat turística i el dia a dia dels ciutadans amb un desdoblament que serà gratuït per a tots els usuaris”. Així, ha recordat que el desdoblament de la CV-95 entre Orihuela i Torrevieja serà fruit de la col·laboració publicoprivada i es preveu que es destinen 180 milions d’euros.

A més, el president ha destacat com a exemple de col·laboració publicoprivada la transformació de la zona portuària, amb una inversió de 100 milions, i que compta amb un centre d’oci, un aparcament nou i la recuperació del moll Mínguez, entre d’altres.

**Eras de la Sal**

La reforma de la fàbrica de gel s’emmarca en l’actuació global de Las Eras de la Sal, que preveu la rehabilitació d’este conjunt monumental i la construcció del nou Museu de la Mar i la Sal; l’auditori del Certamen d’Havaneres en l’antic varador de Marina Internacional i la reurbanització de l’entorn; i la rehabilitació de la fàbrica de gel.

En concret, el projecte de la fàbrica de gel preveu la recuperació de l’immoble situat en un solar de 299 m², construït entre els anys vint i trenta del segle passat. A més, inclou la integració amb un edifici per executar en el solar contigu a la fàbrica actual, en un solar que ocupa 303 m², a on s’executarà una nova edificació de quatre plantes que estarà connectada a la fàbrica, de manera que es conservarà el nombre de plantes que actualment té.

L’edifici de la fàbrica de gel comptarà amb un *hall*, una Tourist Info i despatxos, que es complementaran, amb l’edifici annex, amb sales de reunions, centre documental o zona d’atenció al públic, entre d’altres.

Fecha: 25/04/2025